**Jegyzőkönyv**

**Készült:** Zalaszentgrót Város Önkormányzata Képviselő-testületének 2017. január 26-án

 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:**

Baracskai József polgármester

Balogh Gábor alpolgármester

Gelencsér István képviselő

Dr. Tihanyi Ottó képviselő

Kovács László képviselő

Mazzag Zoltán képviselő

Takács Tibor képviselő

Veress János képviselő

Vári Mária képviselő

Dr. Simon Beáta jegyző

Dr. Gondos István jogi szakreferens

Ujvári Éva pénzügyi osztályvezető

Halászné Dukai Ágota műszaki osztályvezető

Rétvári Róbert Zalaszentgróti Járási Hivatal hivatalvezető

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket a 2017. évi első képviselő-testületi ülésen.

*Napirend előtt sor kerül Mazzag Zoltán önkormányzati képviselő eskütételére. Baracskai József polgármester kiveszi az esküt Mazzag Zoltán önkormányzati képviselőtől a képviselő-testület tagjai előtt, és átadja számára a megbízólevelet.*

**Baracskai József:** Megállapítom, hogy a képviselő-testület 9 tagja jelen van, így a testület határozatképes. A napirendi pontok elfogadása előtt javaslom a 14. sz. napirendi pont levételét, egy későbbi időpontban tárgyalja a képviselő-testület.

Kérem, aki egyetért a módosított napirendi tárgysor tárgyalásával, szavazzon.

A képviselő-testület 9 igen szavazattal elfogadta a napirendi javaslatot.

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. A Szervezeti és Működési Szabályzatról szóló 25/2014. (XI. 28.) önkormányzati rendelet módosítása

Előadó. Baracskai József polgármester

Tárgyalja: Pénzügyi és Ügyrendi Bizottság

1. A helyi iparűzési adóról szóló 3/2016. (II. 12.) önkormányzati rendelet módosítása

Előadó. Baracskai József polgármester

Tárgyalja: Pénzügyi és Ügyrendi Bizottság

1. Az önkormányzati lakások és nem lakás céljára szolgáló helyiségek hasznosításáról és értékesítéséről szóló önkormányzati rendelet módosítása

Előadó. Baracskai József polgármester

Tárgyalja: Pénzügyi és Ügyrendi Bizottság

 Gazdasági és Városfejlesztési Bizottság

1. Pályázat benyújtása az ASP rendszer kialakításához

Előadó. Baracskai József polgármester

Tárgyalja: Pénzügyi és Ügyrendi Bizottság

1. A Család- és Gyermekjóléti Szolgálat feladatának ellátása 2017. évben

Előadó. Baracskai József polgármester

Tárgyalja: Pénzügyi és Ügyrendi Bizottság

1. Tag delegálása a Zalaszentgrót-Tekenye Szennyvízkezelési Önkormányzati Társulás Társulási Tanácsába

Előadó. Baracskai József polgármester

Tárgyalja: Gazdasági és Városfejlesztési Bizottság

1. Beszámoló a Zalaszentgróti Települési Értéktár Bizottság 2016. II. félévi tevékenységéről, új bizottsági tag választása, illetve delegálása a Tájegységi Értéktár Bizottságba

Előadó. Baracskai József polgármester

Tárgyalja: Humán Ügyek Bizottsága

1. Víziközmű vagyon állami tulajdoni hányadának térítésmentes elfogadása, egyes ingatlanokkal kapcsolatos tulajdonosi döntés elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Zalaszentgrót Város Roma Nemzetiségi Önkormányzatának Képviselő-testületével kötött együttműködési megállapodás felülvizsgálata

Előadó: Baracskai József polgármester

Tárgyalja: Pénzügyi és Ügyrendi Bizottság

1. Döntés a ZALAISPA Hulladékgazdálkodási Társulás Társulási Megállapodás módosításának jóváhagyásáról

Előadó: Baracskai József polgármester

1. Iparterületi ingatlanok értékesítése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Polgármesteri illetmény megállapítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Tájékoztató a köztartozásmentes adózói adatbázisban történő szereplésről
2. Egyebek
3. Kérdések, interpellációk

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámolóval, szavazzon.

A képviselő-testület 9 igen szavazattal elfogadta a lejárt határidejű határozatokról szóló beszámolót.

**2. sz. napirendi pont**

**A Szervezeti és Működési Szabályzatról szóló 25/2014. (XI. 28.) önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testületnek. 2017. január 1-jén hatályba lépett a helyi kitüntetésekről és az adományozásuk rendjéről szóló 20/2016. (XI. 25.) önkormányzati rendeletünk, mely átalakította, illetve kiegészítette az SZMSZ-ben is nevesített elismerési formákat. Ezen változást az SZMSZ szabályozásában is át kell vezetnünk. Tekintettel arra, hogy az elmúlt két évben a közmeghallgatások is a hivatal Deák Ferenc Termében kerültek megtartásra, indokolt a hatályos szabályozást oly módon átalakítani, hogy az egyéb helyszínek pusztán lehetőséget és ne kötelező kivételt jelentsenek a főszabály alól. Indokolt lenne rendeleti alapot biztosítanunk annak a szokásjogi gyakorlatunknak, miszerint amennyiben a testületi döntéshozatal során az előterjesztő befogad egy módosító javaslatot, úgy az a végszavazás előtt már nem kerül külön szavazásra bocsátásra. Ezen kívül az SZMSZ-ben módosításra kerül a képviselő és nem képviselő tagok aránya, minthogy Mazzag Zoltán korábban a Pénzügyi és Ügyrendi Bizottság külsős tagjaként tevékenykedett, mától belsős bizottsági tagként szerepel. Továbbá Kovács László képviselőt Mazzag Zoltán képviselő váltja fel a Szociális Bizottságban.

**Veress János**: Javaslom, hogy a közmeghallgatások helyszíne a korlátozott férőhelyet biztosító Deák Ferenc terem helyett az újonnan felújított házasságkötő terem legyen.

**Baracskai József**: Ezt tartalmazza a rendeletmódosítás helyszíni lehetőségként. A 2016. évi közmeghallgatás is úgy volt tervezve, hogyha sokan vagyunk, átvonulunk a Művelődési Központba.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Szervezeti és Működési Szabályzatról szóló 25/2014. (XI. 28.) sz. önkormányzati rendelt módosításával, szavazzon.

*A képviselő-testület 9 igen szavazattal megalkotta a 1/2017. (I. 27.) sz. önkormányzati rendeletet a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról.*

Kérem, aki egyetért a határozati javaslattal, szavazzon.

A képviselő-testület 9 igen szavazattal az alábbi határozatot hozta:

**1/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót Város Önkormányzata Képviselő-testületének Szociális Bizottságába Kovács László képviselő bizottsági tag helyére - nevezett személy lemondására tekintettel - 2017. február 01-jei kezdő hatállyal Mazzag Zoltán képviselőt választja meg.

A Képviselő-testület felkéri a jegyzőt a szükséges intézkedések megtételére.

Határidő: azonnal

Felelős: Dr. Simon Beáta jegyző

**3. sz. napirendi pont**

**A helyi iparűzési adóról szóló 3/2016. (II. 12.) önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az elmúlt évben döntöttünk arról, hogy a zalaszentgróti házi-, gyermek- és fogorvosoknak az iparűzési adót 50 %-át elengedi az önkormányzat, a másik 50%-át pedig az ellátott közfeladat színvonalának, ezen keresztül a lakosság egészségügyi állapotának javítása érdekében az egészségügyi alapellátás működtetésére, illetve fejlesztésére fordítsák az orvosok. Időközben történt törvényi változások miatt szükségessé vált a rendelet módosítása. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testületnek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a helyi iparűzési adóról szóló rendelet módosításával, szavazzon.

*A képviselő-testület 9 igen szavazattal megalkotta a 2/2017. (I. 27.) sz. önkormányzati rendeletét a helyi iparűzési adóról szóló 3/2016. (II. 12.) önkormányzati rendelet módosításáról*

**4. sz. napirendi pont**

**Az önkormányzati lakások és nem lakás céljára szolgáló helyiségek hasznosításáról és értékesítéséről szóló önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Dózsa Gy. u. 7. I. emeleti önkormányzati lakás felújításra került, így a bérleti díja a piaci árakat követve megváltozik. Javaslom, hogy az eddigi 260,-Ft havidíj helyett 600,-Ft/ m2/hó díjban kerüljön megállapításra.

**Gelencsér István**: A városban történt-e felmérés arra vonatkozólag, hogy milyen minőségű és árfekvésű lakásokra van inkább szükség? A későbbiekben a közmunkások felújíthatnák a régi önkormányzati lakásokat, így magasabb bérleti díj bevételre tehetne szert az önkormányzat.

**Baracskai József**: Ha a jelenlegi bérlőket megkérdeznénk, a többségük egyetlen szempontja az, hogy ne kelljen magasabb bérleti díjat fizetni. Viszont az új lakások kialakítása a közmunkások segítségével történt, a volt gyógyszertár fölötti lakás már 620,-Ft/ m2/hó bérleti díjjal szerepel a rendeletben. Elkészült a gimnázium épületében két lakás, melyek bérleti díja 600,-Ft/ m2/hó összegben került megállapításra. A régi lakásoknál a szükséges karbantartásokat elvégezzük, de ha felújításra kerülnek, magasabb bérleti díjjal számoljanak a bérlők. A 600,-Ft-os bérleti díj valamivel a piaci ár alatt lehet, főleg a kereset-kínált határozza meg az árakat. A jövő évre is vannak felújítási terveink, az általános iskola melletti szolgálati lakás, továbbá a házasságkötő terem feletti szolgálati lakás szigetelésére is sor kerül. Továbbra is folyamatban van a lakás-felújítási program.

**Kovács László**: Zalaszentgróton jelenleg 21 önkormányzati bérlakás van, amit ki tudunk adni. A felújított lakások piaci alapon meghatározott bérleti díj fejében, 430,-Ft/m2/ hó, illetve 620,-Ft/m2/ hó áron kerülnek bérbeadásra. Ez a bérleti díj a környező városokat és nagyobb településeket tekintve alacsonyabb ár, de Zalaszentgróton a bérek is alacsonyabbak, piaci alapon jól vannak meghatározva. 13 lakás költség alapon van bérbe adva, ezen lakások bérleti értéke alacsonyabb, 217-314,-Ft/m2/hó közé esik a bérleti díjuk. A lakás műszaki állapota alapján alakítjuk ki a bérleti díjat, vagy az alapterülete, a komfortfokozata, estlegesen a szobák száma alapján. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az önkormányzati lakások és nem lakás céljára szolgáló helyiségek hasznosításáról és értékesítéséről szóló önkormányzati rendelet módosításával, szavazzon.

*A képviselő-testület 9 igen szavazattal megalkotta a 3/2017. (I. 27.) sz. önkormányzati rendeletét az önkormányzati lakások és nem lakás céljára szolgáló helyiségek hasznosításáról és értékesítéséről szóló 26/2015. (XII. 18.) önkormányzati rendelet módosításáról*

**5. sz. napirendi pont**

**Pályázat benyújtása az ASP rendszer kialakításáról**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A médiában már hallhatták, hogy ezzel a rendszerrel próbálja meg a kormányzat egyszerűsíteni az önkormányzatok közigazgatási informatikai rendszerét. A 3000 fő alatti lakosságszámú településekre vonatkozó I. pályázati szakasz már lezárult, Zalaszentgrót a 3-10 ezer fő lakosságszámú közötti településekre vonatkozó II. pályázati szakaszban pályázhat. A pályázat benyújtási határideje 2017. február 28., legfeljebb 7 millió forint vissza nem térítendő támogatásra lehet pályázni. A pályázat utófinanszírozású, 100%-os támogatási intenzitású. A pályázat előfinanszírozását a 2017. évi költségvetés terhére biztosítaná az önkormányzat. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testületnek. A határozati javaslat két részből áll: az első pont értelmében az önkormányzat csatlakozik a pályázathoz, a második pont értelmében pedig az önkormányzati ASP rendszerhez interfészes csatlakozással kívánunk csatlakozni.

**Takács Tibor**: Kérem, hogy a pályázat benyújtásánál az önkormányzat ne hagyja ki a GESZ-t, hiszen mint önkormányzati gazdasági szervezetnek a GESZ-nek is kötelező lesz az ASP rendszerre történő átállás. Amennyiben létezik térítési díjszedési modulja az ASP rendszernek, lehetőleg azt is vásároljuk meg. Jelenleg a GESZ-nél az iskolai és a szociális étkeztetési térítési díj szedése egy régi DOS alapú programmal történik. Az USB csatlakozású nyomtatókra való átállásunkkor eseti megbízási szerződés keretében kellett a nyugdíjas programozót visszahívni, hogy a soros-portos mátrix nyomtatóról átprogramozza a térítési díjszedési programot.

**Baracskai József**: Figyelembe vesszük a kérését.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal több kapcsolatban javaslat, hozzászólás nem hangzik el.*

Kérem, aki egyetért az ASP rendszer kialakításáról szóló pályázat benyújtásával, szavazzon.

A képviselő-testület 9 igen szavazattal az alábbi határozatott hozta:

**2/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a közigazgatás adminisztratív terheinek csökkentését célzó projekt megvalósítása érdekében pályázatot nyújt be a „Csatlakozási konstrukció az önkormányzati ASP rendszer országos kiterjesztéséhez” című, KÖFOP-1.2.1-VEKOP-16 kódszámú felhívásra.

A Képviselő-testület a pályázat megvalósításának előfinanszírozását a 2017. évi költségvetés terhére biztosítja.

A Képviselő-testület felhatalmazza a polgármestert a pályázat benyújtására, annak támogatása esetén pedig a projekt megvalósításához szükséges valamennyi intézkedés megtételére.

**Határidő:** 2018. június 30.

**Felelős:** Baracskai József polgármester

Kérem, aki egyetért az ASP rendszerhez való interfészes csatlakozással, szavazzon.

A képviselő-testület 9 igen szavazattal az alábbi határozatot hozta:

**3/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete az önkormányzati ASP rendszerhez interfészes csatlakozással kíván csatlakozni.

A Képviselő-testület felhatalmazza a polgármestert az interfészes csatlakozáshoz szükséges intézkedések megtételére.

**Határidő:** 2017. december 31.

**Felelős:** Baracskai József polgármester

**6. sz. napirendi pont**

**A Család- és Gyermekjóléti Szolgálat feladatának ellátása 2017. évben**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Köszöntöm Gulyásné Belinszky Ilonát, a Zalaszentgróti Szociális, Család- és Gyermekjóléti Központ intézményvezetőjét. Az idei évben hozzá kell tenni a társult önkormányzatok részéről 2.991.652 Ft-ot a család- és gyermekjóléti szolgálat működéséhez. Az állami támogatás a tavalyihoz képest változatlan, a szolgálatra 19,5 millió Ft-ot ad az állam költségvetési normatíva formájában. A tavalyi évben 133 Ft/lakos pénzügyi hozzájárulást fizettek a társult önkormányzatok, ez most 33 Ft-tal többnek ígérkezik, amelynek fő indoka a garantált bérminimum január 1-től való emelése. A pénzügyi hozzájárulás lakosságszám-arányosan került megosztásra, az előterjesztésben olvasható, hogy mennyivel kellene az egyes településeknek hozzájárulni. A Zalaszentgrót és környező települések Intézményfenntartó Társulásának tegnapi társulási tanácsi ülésén elfogadásra került a szolgálat feladatellátásához való hozzájárulás.

**Kovács László**: Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület számára. 25 település több mint 18 ezer fős összlakosságát kell ellátnia a család- és gyermekjóléti szolgálatnak. Zalaszentgrót esetében 1.102 eFt hozzájárulást szükséges fizetni.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal több kapcsolatban további javaslat, hozzászólás nem hangzik el.*

Kérem, aki egyetért a Család- és Gyermekjóléti Szolgálat 2017. évi feladatának ellátásával, szavazzon.

A képviselő-testület 9 igen szavazattal az alábbi határozatot hozta:

**4/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót és környező települések Intézményfenntartó Társulása Társulási Tanácsának 1/2017. (I. 25.) számú határozatában foglaltak alapján a Társulás által fenntartott Zalaszentgróti Szociális, Család- és Gyermekjóléti Központ 2017. évi költségvetésében a család- és gyermekjóléti szolgálat területén jelentkező hiány fedezéséhez a 2016. január 1-jei állapot szerinti 6.641 fő lakosságszám alapján kalkulált 1.102.406,- Ft, azaz egymillió-százkettőezer-négyszázhat forint összegű hozzájárulást az Önkormányzat 2017. évi költségvetéséből finanszírozza.

A képviselő-testület felhatalmazza a polgármestert a család- és gyermekjóléti szolgálat feladatainak ellátására a Zalaszentgrót és környező települések Intézményfenntartó Társulásával kötendő pénzeszköz-átadásra vonatkozó megállapodás aláírására az előterjesztés 1. melléklete szerinti tartalommal.

A Képviselő-testület felkéri a jegyzőt, hogy a Zalaszentgrót és környező települések Intézményfenntartó Társulását a határozati kivonat két példányának megküldésével értesítse, és a szükséges intézkedések megtételéről gondoskodjon.

*Határidő:* 2017. március 15.

*Felelős:* Baracskai József polgármester

 Dr. Simon Beáta jegyző

**7. sz. napirendi pont**

**Tag delegálása a Zalaszentgrót-Tekenye Szennyvízkezelési Önkormányzat Társulás Társulási Tanácsába**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Beke László alpolgármester úr halála miatt üresedés állt be a Társulási Tanács tagságában. Mazzag Zoltán önkormányzati képviselőt javasolom delegálni a Társulási Tanács tagságába. A Szennyvízkezelési Társulással kapcsolatban biztató információt kaptunk, a Zalavíz Zrt. vezérigazgatójának elmondása szerint elkezdődtek a pályázat előkészítési munkálatai. Valószínűsíteni lehet, hogy még 2018-ban sikeresen fogunk szerepelni a pályázaton. Az a kormányzati szándék, hogy a Zala vízgyűjtő területét ezen Európai Uniós pályázatok révén rendezik. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a tag delegálásával a Zalaszentgrót-Tekenye Szennyvízkezelési Önkormányzat Társulás Társulási Tanácsba, szavazzon.

A képviselő-testület 8 igen szavazattal és 1 tartózkodással az alábbi határozatot hozta:

**5/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Tagok delegálása a társulási tanácsokba tárgyú, 121/2014. (XI. 06.) számú határozatának 4. pontját az alábbiak szerint módosítja:

Zalaszentgrót Város Önkormányzatának Képviselő-testülete a Zalaszentgrót-Tekenye Szennyvízkezelési Önkormányzati Társulás Társulási Tanácsába néhai Beke László települési önkormányzati képviselő helyébe Mazzag Zoltán települési önkormányzati képviselőt delegálja.

A képviselő-testület felkéri a jegyzőt, hogy a döntésről a Zalaszentgrót-Tekenye Szennyvízkezelési Önkormányzati Társulást a határozati kivonat egy példányának megküldésével értesítse.

*Határidő:* 2017. február 10.

*Felelős:* Dr. Simon Beáta jegyző

**8. sz. napirendi pont**

**Beszámoló a Zalaszentgróti Települési Értéktár Bizottság 2016. II. félévi tevékenységéről, új bizottsági tag választása, illetve delegálása a Tájegységi Értéktár Bizottságba**

*A napirendhez tartozó előterjesztés a jegyzőkönyv mellékletét képezi.*

**Baracskai József:** AZalaszentgróti Települési Értéktár Bizottság megalakulásakor Varga István intézményvezető, a néhai Beke László iskolaigazgató és jómagam kerültünk megválasztásra a bizottságba. Beke László halála okán a megüresedett tagság betöltésére Keszei Juditot, a zalaszentgróti Deák Ferenc Általános Iskola, Gimnázium és Alapfokú Művészeti Iskola oktatási intézmény művészeti iskolájának vezetőjét javaslom. A határozati javaslat három pontból áll, az első pont a beszámoló elfogadása, a második Keszei Judit bizottsági taggá választása, a harmadik pedig Varga István intézményvezetőnek a Tájegységi Értéktár Bizottságba való delegálása. Az előterjesztést a Humán Ügyek Bizottsága megtárgyalta, elfogadásra javasolta a képviselő-testület részére.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a határozati javaslat 1. pontjával, szavazzon.

A képviselő-testület 9 igen szavazattal az alábbi határozatot hozta:

**6/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Települési Értéktár Bizottság 2016. II. félévi tevékenységéről szóló beszámolót az előterjesztés melléklete szerinti tartalommal jóváhagyja.

A Képviselő-testület felkéri a polgármestert és a jegyzőt, hogy a Zalaszentgróti Települési Értéktár Bizottság további működéséhez szükséges feltételeket továbbra is biztosítani szíveskedjenek.

Határidő: folyamatos

Felelős: Baracskai József polgármester

 Dr. Simon Beáta jegyző

Kérem, aki egyetért a határozati javaslat 2. pontjával, szavazzon.

A képviselő-testület 9 igen szavazattal az alábbi határozatot hozta:

**7/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Települési Értéktár Bizottság tagjává néhai Beke László Ferenc bizottsági tag helyébe Keszei Judit 8790 Zalaszentgrót, Batthyány L. u. 10. 1/a. szám alatti lakost választja meg.

A Képviselő-testület felkéri a jegyzőt a szükséges intézkedések megtételére.

Határidő: azonnal

Felelős: Dr. Simon Beáta jegyző

 Kérem, aki egyetért a határozati javaslat 3. pontjával, szavazzon.

A képviselő-testület 9 igen szavazattal az alábbi határozatot hozta:

**8/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a zalaszentgróti térség vonatkozásában létrehozandó Tájegységi Értéktár Bizottságba Varga Istvánt, a Zalaszentgróti Települési Értéktár Bizottság tagját delegálja.

A Képviselő-testület felkéri a jegyzőt a szükséges intézkedések megtételére.

Határidő: azonnal

Felelős: Dr. Simon Beáta jegyző

**9. sz. napirendi pont**

**Víziközmű vagyon állami tulajdoni hányadának térítésmentes elfogadása, egyes ingatlanokkal kapcsolatos tulajdonosi döntés elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére. A döntésből kifolyólag Zalaszentgrótot semmi hátrány nem éri, a rendszer működése érdekében bizonyos módosításokat el kell végezni. Az érintett öt területet a Zala Megyei Intézményfenntartó Központtól átvesszük, a területek bizonyos tulajdoni hányadának a Magyar Állam a tulajdonosa. Valószínű, hogy Zalaszentgrót környéke vízbázisának a fejlesztésére Európai Uniós pályázat kerül beadásra a Zalavíz Zrt. részéről, hogy ne a gördülő fejlesztési tervből kelljen ezeket a felújítások elvégezni, hanem lehetőség szerint Európai Uniós pályázati forrásokat vegyünk igénybe. Jó lenne, ha a szennyvízelvezetés a jelenleg még hiányzó szakaszokon, tehát a Gyár és az Alkotmány utcában, valamint Zalakoppányban is megoldódna.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a víziközmű vagyon állami tulajdoni hányadának térítésmentes elfogadásával, az egyes ingatlanokkal kapcsolatos tulajdonosi döntés elfogadásával, szavazzon.

 A képviselő-testület 9 igen szavazattal az alábbi határozatot hozta:

**9/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a víziközmű-szolgáltatásról szóló 2011. évi CCIX. törvény 5/H §. (2) bekezdése alapján a táblázatban felsorolt ingatlanok Magyar Állam tulajdonában álló részének – valamint az azokhoz kapcsolódó víziközmű ingó vagyonelemeknek – a tulajdonjogát az Önkormányzat térítésmentesen át kívánja venni a Magyar Államtól.

|  |  |  |  |  |  |
| --- | --- | --- | --- | --- | --- |
| Település | Fekvés | Hrsz. | Megnevezés | Terület (m2) | Tulajdoni hányad |
| Zalaszentgrót, Mező F. u. 27/A) | belterület | 187/4 | kivett vízmű | 7055 | 130/1000 |
| Zalaszentgrót | külterület | 010332/2 | kivett vízmű | 412 | 130/1000 |
| Zalaszentgrót | külterület | 010334/2 | kivett vízmű | 630 | 130/1000 |
| Zalaszentgrót | külterület | 010351/2 | kivett vízmű | 420 | 130/1000 |
| Zalaszentgrót | külterület | 010004/2 | kivett vízmű | 400 | 130/1000 |

A Képviselő-testület felkéri a jegyzőt, hogy a döntésről nyilatkozat megküldésével értesítse a Magyar Nemzeti Vagyonkezelő Zrt. Vagyonkezelők Vagyongazdálkodási Igazgatóságát (1133 Budapest, Pozsonyi út 56.).

**Határidő:** 2017. február 15.

**Felelős:** Dr. Simon Beáta jegyző

**10. sz. napirendi pont**

**Zalaszentgrót Város Roma Nemzetiségi Önkormányzatának Képviselő-testületével kötött együttműködési megállapodás felülvizsgálata**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az együttműködési megállapodás felülvizsgálata megtörtént. Vajda László, a Zalaszentgróti Roma Nemzetiségi Önkormányzat elnöke a Roma Nemzetiségi Önkormányzat Képviselő-testülete elé fogja terjeszteni a napirendi pontot. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgrót Város Roma Nemzetiségi Önkormányzatának Képviselő-testületével kötött együttműködési megállapodás felülvizsgálatával, szavazzon.

A képviselő-testület 9 igen szavazattal az alábbi határozatot hozta:

**10/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót Város Roma Nemzetiségi Önkormányzatának Képviselő-testületével fennálló, 2014. február 1. napjától hatályos együttműködési megállapodás módosítását az előterjesztés 1. számú mellékletét képező módosító okirat szerinti tartalommal jóváhagyja.

A Képviselő-testület felhatalmazza Baracskai József polgármestert a módosító okirat, valamint az egységes szerkezetbe foglalt együttműködési megállapodás aláírására.

**Határidő:** 2017. január 31.

**Felelős:** Baracskai József polgármester

**11. sz. napirendi pont**

**Döntés a ZALAISPA Hulladékgazdálkodási Társulás Társulási Megállapodás módosításának jóváhagyásáról**

*A napirendhez tartozó előterjesztés a jegyzőkönyv mellékletét képezi.*

**Baracskai József**: Több települési önkormányzat ki kíván lépni a társulásból, ez a kilépési hullám már az elmúlt évben megkezdődött. Ennek oka a Nagykanizsa és a ZALAISPA Hulladékgazdálkodási Társulás közötti gazdasági ellenérdekeltség. Nagykanizsa pedig viszi magával a környékbeli településeket, melyek 2017. január 1-jétől kiléphetnek, ezért vált szükségessé a társulási megállapodás módosítása.

**Veress János**: Azzal hogy az említett települések kilépnek a társulásból, szűkül a szolgáltatási kör, ez kiváltja-e a szolgáltatási díjak esetleges emelkedését?

**Baracskai József**: A díjak nem emelkednek. A rezsicsökkentések végrehajtásáról szóló  törvény folytán nem is változhatnak a díjak. A ZALAISPA Felügyelő Bizottságának tagja vagyok, így látom, hogy nem egyszerű a kilépési folyamat. A kilépő településeknek fizetniük kell a ZALAISPA részére, például az ezsközökért, hiszen van egy több milliárdos projekt, amelynek folytatódnia kell a fenntartási időszakban. Problémák a Nemzeti Hulladékkezelő Szolgáltató Kft.-vel vannak.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a ZALAISPA Hulladékgazdálkodási Társulás Társulási Megállapodás módosításának jóváhagyásával, szavazzon.

A képviselő-testület 9 igen szavazattal az alábbi határozatot hozta:

**11/2017. (I. 26.) számú képviselő-testületi határozat:**

Zalaszentgrót Város Önkormányzat Képviselő-testülete a Nyugat-Balaton és Zala Folyó Medence Nagytérség Települési Szilárd Hulladékai Kezelésének Korszerű Megoldására létrejött Önkormányzati Társulás (rövidített neve: ZALAISPA Hulladékgazdálkodási Társulás) társulási megállapodását az előterjesztés szerinti tartalommal elfogadja.

Zalaszentgrót Város Önkormányzat Képviselő-testülete felhatalmazza a polgármestert a Társulási Megállapodás aláírására, és felkéri, hogy a döntésről a ZALAISPA Hulladékgazdálkodási Társulást tájékoztassa.

*Határidő:* 2017. január 31.

*Felelős:* Baracskai József polgármester

**12. sz. napirendi pont**

**Iparterületi ingatlanok értékesítése**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Sipos Dániel, a SIPOS-KER 2008 Kft. ügyvezetője vételi szándékkal fordult az önkormányzathoz két, a déli iparterületen fekvő, kizárólagos önkormányzati tulajdonban álló területre vonatkozóan. A területek nagysága közel 1,5 hektár, ahol egy 1000 m2-es gyártó üzem felépítését tervezi pályázati források igénybe vételével. A tervezett nettó árbevétele 1,5-2 millió euró. Az ajánlott vételár a közművesített területre 1,-Ft lenne a várható iparűzési adóra való tekintettel. Amennyiben az önkormányzat nem adja el a szóban forgó területeket, úgy azoknak a bérbevételét kéri az ajánlattevő 1,-Ft bérleti díj fejében.

Az előterjesztést a Gazdasági és Városfejlesztési Bizottság megtárgyalta, nem támogatta a határozati javaslat képviselő-testület általi elfogadását. Az iparterülettel kapcsolatban van egy régi határozati javaslatunk, amely 750,-Ft/m2-es árat határozott meg ezekre a területre. Ha a későbbiekben megtérülne, akkor nem tartanám komolytalannak az 1,-Ft-os vételi ajánlatot, de TOP-os pályázattal kívánjuk az infrastruktúrát fejleszteni, több mint 100 millió forintot fektetnénk e területek fejlesztésébe. 1,-Ft-ért nem lehet felelősségteljesen dönteni e területek eladásáról. Az ajánlattévővel további tárgyalásokat fogunk folytatni. A későbbiek folyamán a képviselő-testület és a bizottságai döntenek, hogy milyen áron kívánják értékesíteni e területeket, miután kiépítésre került az infrastruktúra és megtörtént a közművesítésük. A vagyonrendeletünk szerint meg kell hirdetni, amennyiben eladásra szánjuk vagy bérbe kívánjuk adni ezeket a területeket.

**Takács Tibor**: A bizottsági ülésen egyetértettünk azzal, hogy ne kerüljön értékesítésre 1,-Ft ellenében az iparterület a vételi ajánlattévő részére. Ennek nem az az oka, hogy a bizottság ne hinne ebben a beruházásban, hanem a vagyonrendeletünk mondja ki, hogy az induló ár nem lehet alacsonyabb az ingatlan vagyonkataszterben nyilvántartott értéknél, illetve amennyiben az alacsonyabb a független ingatlanforgalmi értékbecslő által meghatározott érték 70 %-ánál. A vételi ajánlat elutasításának másik oka, hogy e fejlesztésekre egyenlőre csak szóbeli ígéretet kaptunk, nagyon bizonytalannak éreztük a tervezett beruházást.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az iparterületi ingatlanok értékesítéséről szóló határozattal, szavazzon.

A képviselő-testület 9 igen szavazattal az alábbi határozatot hozta:

**12/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a SIPOS-KER 2008 Kft. (8790 Zalaszentgrót, Kossuth u.47.) Zalaszentgrót 1397/7 és 1397/8 helyrajzi számú iparterületi ingatlan bérlésére és vételére irányuló kérelmét elutasítja az önkormányzat vagyonáról és a vagyongazdálkodás általános szabályairól szóló 22/2015. (XI. 27.) önkormányzati rendelet 32. § (2) bekezdése alapján.

A Képviselő-testület felkéri a jegyzőt, hogy a döntésről az ajánlattevőt a határozati kivonat egy példányának megküldésével értesítse.

Határidő: 2017. december 31.

Felelős: Baracskai József polgármester

 Dr. Simon Beáta jegyző

**13. sz. napirendi pont**

**Polgármesteri illetmény megállapítása**

*A napirendhez tartozó előterjesztés a jegyzőkönyv mellékletét képezi.*

**Dr. Simon Beáta:** A jogszabályi változás indokolta az előterjesztésnek az elkészítését és beterjesztését a képviselő-testület elé. A törvény a polgármesteri illetményt az államtitkári alapilletményhez viszonyítottan rendeli megállapítani, amelyet az Országgyűlés megemelt. Ezen oknál fogva Baracskai József polgármester úr illetményét ennek megfelelően kell megállapítania a képviselő-testületnek. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére. Kérem a képviselőket, döntsenek a polgármester illetményéről a határozati javaslat elfogadásával.

**Kovács László**: A polgármester illetményét és jutalmazását a Pénzügyi és Ügyrendi Bizottság javaslatára a képviselő-testület állapítja meg. A vonatkozó törvényi előírások alapján a zalaszentgróti főállású polgármester illetménye az államtitkár illetményének 60%-a lehet, melyhez nyelvvizsga pótlék járul. Elfogadásra javaslom a képviselő-testület számára.

**Baracskai József**: Nem kívánok részt venni a szavazáson.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a polgármester illetményének megállapításával, szavazzon.

A képviselő-testület 8 igen szavazattal és 1 tartózkodással az alábbi határozatot hozta:

**13/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete Baracskai József polgármester havi illetményét 2017. január 01. napjától bruttó 604.100,- Ft, azaz bruttó hatszáznégyezer-egyszáz forint összegben állapítja meg.

A Képviselő-testület Baracskai József polgármester részére havonta az illetményének 15 %-ában meghatározott összegű, azaz bruttó 90.615,- Ft (bruttó kilencvenezer-hatszáztizenöt forint) költségtérítést állapít meg.

A Képviselő-testület felhatalmazza a jegyzőt a szükséges intézkedések megtételére.

Határidő: azonnal

Felelős: Dr. Simon Beáta jegyző

**14. sz. napirendi pont**

**Tájékoztató a köztartozásmentes adózói adatbázisban történő szereplésről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A köztartozásmentes adózói adatbázisban valamennyi képviselő-testületi tag, a képviselő-testület bizottságainak nem képviselő tagja, valamint a településrészi önkormányzatok nem képviselő tagja szerepel.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a köztartozásmentes adózói adatbázisban történő szereplésről szóló tájékoztatóval, szavazzon.

A képviselő-testület 9 igen, szavazattal az alábbi határozatot hozta:

**14/2017. (I. 26.) számú képviselő-testületi határozat:**

Zalaszentgrót Város Önkormányzatának Képviselő-testülete megállapítja, hogy a képviselő-testület tagjai, a képviselő-testület bizottságainak nem képviselő tagjai, valamint a Zalaszentgrót város közigazgatási területén működő településrészi önkormányzatok nem képviselő tagjai - a 2017. január 10-i állapot szerint - a köztartozásmentes adózói adatbázisban kivétel nélkül szerepelnek.

Határidő: azonnal

Felelős: Baracskai József polgármester

**15. sz. napirendi pont**

**Egyebek**

**Veress János:** A lehullott hó mennyiség és az utak jegesedése komoly problémákat okozott Zalaszentgróton. Amikor két héttel ezelőtt péntek délelőtt megkezdődött az intenzív havazás, be lehetett volna rendelni a közmunkásokat és rendezettebb formában megoldódhatott volna a hóeltakarítás. Munkaszervezés kérdése lett volna csupán, hogy amennyiben a közmunkásokat pénteken és esetlegesen szombaton is igénybe vette volna az önkormányzat, akkor cserébe hétfőn és kedden szabadnapot lehetett volna számukra biztosítani. Ilyen módon a köztereket, utakat, a lakossági közlekedés által sűrűbben érintett közterületeket jégmentesíteni lehetett volna. A kavicsos felszórás nem volt megfelelő, a sószórás jelentene megoldást. Sok jelzés érkezett a lakosság részéről, hogy balesetek, személyi sérülések történtek, erre a problémára jobban oda kellene figyelni.

**Baracskai József**: Sajnos tél van, nincs is rendkívüli időjárás, csupán elszoktunk a zord téli időjárási körülményektől. Itt nem a hóval volt a probléma, hanem a két hete tartó fagypont alatti hőmérséklettel. A közmunkások folyamatosan dolgoznak, a városban teszik a dolgukat, ennyire vagyunk képesek. Azt, hogy Zalaszentgróton minden út és járda teljesen száraz legyen, nem tudjuk megoldani, erre Zalaszentgrót Város Önkormányzata képtelen. Minden ingatlantulajdonosnak gondoskodni kell a síkosság mentesítésről a saját ingatlana előtt. Nyilvánvalóan a város többi területén az önkormányzat feladata erről gondoskodni, a mai napig is járnak a közmunkások, csákánnyal törik fel a jeget, az utaknak és járdáknak sóval, sóderrel és fűrészporral való szórását is elkezdtük. Mindenkit arra kérek, hogy óvatosabban közlekedjen. Zalaszentgrót Város Önkormányzata rendelkezik felelősségbiztosítással, így ha bizonyítani tudják, hogy közterületen történt a baleset, kérem, keressen bennünket. Ez nem egyedi eset az országban, mindenütt ugyanezek a problémák, melyek ugyanakkor jogos problémák. A sózás nem jelent megoldást, mert lefagy. A jégmentesítést szolgálja a sóder és a fűrészpor, ami képviselő úrnak nem tetszett.

**Gelencsér István**: Úgy néz ki, hogy 2017. évben a Szentgróti Víz- és Fürdő Kft.-nek kell üzemeltetni a Szent Gróth Termálfürdőt. Tudomásom szerint ennek a vízjogi engedélye lejárt, ezt meg kell hosszabbítani. Ha május 1-jén meg akarjuk nyitni a fürdőt, akkor az engedélyezési folyamatot el kell indítani.

**Baracskai József**: A Kft.-nek van egy ügyvezetője, aki felelősséggel tartozik ezekért a dolgokért, bízom benne, hogy ha ez így van, megteszi a szükséges intézkedéseket.

**Veress János**: Az idei évben lejár a Zalaszentgróti Horgász Egyesülettel a horgásztavakra kötött bérleti szerződés. Minden bizonnyal a bérleti szerződés meghosszabbítását fogja kérni az egyesület. Viszont van egy olyan probléma, hogy 10-20 éve komoly kotrási munkálatok zajlottak a két tónál, eliszaposodott a tavak alja, normális horgászatra nem alkalmas. Zalaszentgrót Város Önkormányzatának tulajdonában van a két tó, amelyek az egyesület kezelésében vannak, de ahhoz, hogy rendezett és kulturált spottevékenységet tudjanak folytatni a tavakon, szükségessé válik, hogy a tulajdonos végezze el a kotrást. Javaslom, hogy egy munkamegbeszélés alkalmával a képviselők tartsanak egyeztetést az egyesület vezetőségével.

**Baracskai József**: A tavak bérleti szerződése jövőre jár le. Négy tavat bérel az egyesület elég csekély összegért. Az egyesület elég nagy tagsággal rendelkezik, már beszéltünk az egyesület vezetőségével az iszaposodásról és a kotrásról. Véleményem szerint a szerződés lejárta után feltételként kell kiszabni, hogy a bérlő tartsa rendben a tavakat. Nincs akadálya annak, ha a képviselő-testületi tagok szeretnének az egyesület vezetőségével megbeszélést tartani. Az egyesület nem kap önkormányzati támogatást, cserébe kedvezményes bérleti díjért bérlik a tavakat.

Kérdések, interpellációk nem érkeztek, Baracskai József polgármester az ülést 1700 órakor bezárta.

Kmf:

Baracskai József Dr. Simon Beáta

 polgármester jegyző